นายชวน หลีกภัย ได้รับเลือกด้วยคะแนนเสียงข้างมาก   258 เสียง ต่อ 235 เสียง ทำหน้าที่ประธานสภาผู้แทนราษฎร
นายชวน หลีกภัย ได้รับเลือกด้วยคะแนนเสียงข้างมาก 258 เสียง ต่อ 235 เสียง ทำหน้าที่ประธานสภาผู้แทนราษฎร            หลังจาก นายชัย ชิดชอบ ส.ส.บัญชีรายชื่อพรรคภูมิใจไทย ที่มีอาวุโสสูงสุด ทำหน้าที่ประธานสภาผู้แทนราษฎรชั่วคราว ได้เปิดประชุมสภาผู้แทนราษฎร ชุดที่ 25 ปีที่ 1 ครั้งที่ 1 (สมัยประชุมสามัญประจำปีครั้งที่หนึ่ง) ช่วงบ่ายเริ่มขึ้นในเวลา 13.26 น. หลังประกาศพักการประชุม 1 ชั่วโมง เพื่อเลือกประธานสภาผู้แทนราษฎรและรองประธานสภาผู้แทนราษฎร 2 คน ที่ หอประชุมใหญ่ บริษัท ทีโอที จำกัด (มหาชน) ถนนแจ้งวัฒนะ กรุงเทพมหานคร โดยมีสมาชิกสภาผู้แทนราษฎรเข้าร่วม 497 คน และมีจำนวนผู้เข้าร่วมประชุม 478 คน ุถือว่าครบองค์ประชุม โดยเป็นการหารือญัตติเลื่อนหรือเลือกประธานสภาผู้แทนราษฎร ด้วยการใช้ข้อบังคับ 75 ลงคะแนนโหวตรูปแบบการขานชื่อและระบุเลขประจำตัว เพื่อบันทึกไว้เป็นหลักฐาน จากนั้น ประธานสภา ได้เลือกคณะกรรมการนับคะแนนโหวต 6 คน มาจาก 6 พรรคการเมือง โดยแบ่งโหวตเป็น 3 แนวทาง คือ เห็นด้วย ไม่เห็นด้วย และงดออกเสียง สำหรับผลการโหวตจากผู้เข้าร่วมประชุมทั้งหมด 496 คน คือ เห็นด้วย 246 เสียง , ไม่เห็นด้วย 248 เสียง และงดออกเสียง 2 เสียง (นายชัย ชิดชอบ ส.ส.บัญชีรายชื่อพรรคภูมิใจไทย ทำหน้าที่ประธานสภาผู้แทนราษฎรชั่วคราว และนายเทพไท เสนพงศ์ ส.ส.นครศรีธรรมราช พรรคประชาธิปัตย์) ถือเป็นมติเสียงข้างมากให้ดำเนินการเลือกประธานสภาผู้แทนราษฎรต่อไปในวันนี้            จากนั้น ประธานสภา ได้ดำเนินการประชุมสภาผู้แทนราษฎร ในวาระที่ 2 เพื่อเลือกประธานสภาผู้แทนราษฎร ด้วยการใช้ข้อบังคับ 75 รูปแบบการลงคะแนนเป็นการลับ ด้วยการเขียนชื่อที่เลือกแล้วใส่ซองปิดผนึกหย่อนลงหีบ โดย นายณัฏฐพล ทีปสุวรรณ ส.ส.แบบบัญชีรายชื่อและรองหัวหน้าพรรคพลังประชารัฐ เสนอ นายชวน หลีกภัย ที่ปรึกษาพรรคประชาธิปัตย์ เข้าชิงตำแหน่งประธานสภาผู้แทนราษฎร และ นายซูการ์โน มะทา ส.ส.ยะลา พรรคประชาชาติ เสนอ นายสมพงษ์ อมรวิวัฒน์ ส.ส.เชียงใหม่ พรรคเพื่อไทย เข้าชิงตำแหน่งประธานสภาผู้แทนราษฎร โดยได้เลือกคณะกรรมการนับคะแนน 6 คน มาจาก 6 พรรคการเมือง ทำหน้าที่ควบคุมการหย่อนบัตรลงคะแนนและตรวจนับคะแนนเพื่อความยุติธรรม สำหรับผลการลงคะแนนลับ นายชวน หลีกภัย ได้รับเลือกด้วยคะแนนเสียงข้างมาก ทำหน้าที่ประธานสภาผู้แทนราษฎร ด้วยคะแนน 258 ต่อ 235 เสียง มีงดออกเสียง 1 เสียง จากสมาชิก ราษฎรที่ใช้สิทธิ์ลงคะแนน 494 เสียง